Mar Egee

Le Mar Egee es un golfo elongate del Mar Mediterranee inter Europa e Asia. Illo es situate inter le Balcanos e Anatolia, e coperi un area de circa 215,000 kilometros quadrate. Al nord, le Mar Egee es connectite al Mar de Marmara e le Mar Nigre per le stratos de Dardanelles e Bosphorus. Le Insulas de Mar Egee es situate intra le mar e alcun limita su peripheria meridional, includente Creta e Rhodes. Le mar attinge un profunditate maxime de 2,639 m al west de Karpathos. Le Mar Tracico e le Mar de Creta es subdivisiones principal del Mar Egee.

 Geographia 

Le Insulas de Mar Egee pote esser dividite in plure gruppos de insulas, includente le Dodecaneso, le Cycladas, le Sporades, le Insulas Saronicas e le Insulas del Nord de Mar Egee, e etiam Creta e su insulas adjacente. Le Dodecaneso, situate al sud-est, includite le insulas de Rhodes, Kos e Patmos; le insulas de Delos e Naxos es in le Cycladas al sud del mar. Lesbos face parte del Insulas del Nord de Mar Egee. Eubea, le secunde plus grande insula de Grecia, es situate in le Mar Egee, ben que illo administrativemente face parte de Grecia Central. Nove del dozenas de regiones administrative de Grecia limita con le mar, con le provincias turcas de Edirne, Canakkale, Balıkesir, Izmir, Aydın e Muğla al est del mar. Le varie insulas turc in le mar include Imbros, Tenedos, le insula Cunda, e le Insulas Foca.

 Historia 

Le Mar Egee ha essite historicamente importante, particularmente in relation al civilisation de Grecia antique que habitava le area circa le costa del Mar Egee e le insulas del Mar Egee. Le insulas del Mar Egee facilitava le contacto inter le personas del area e inter Europa e Asia. In addition al grecos, thracios viveva in le costa del nord. Le Romanos conquireva le area sub le Imperio Roman, e postea le Imperio Byzantin reteneva lo contra le avantias del Prime Imperio Bulgare. Le Quarte Cruciata debilitava le controlo byzantin del area, e illo esseva finalmente conquirite per le Imperio Ottoman, con le exception de Creta, que esseva un colonia venetian usque al 1669. Le guerra de independentia grec permitteva le establimento de un stato grec sur le costa del Mar Egee a partir de 1829. Le Imperio Ottoman habeva un presentia super le mar pro plus que 500 annos, usque que illo esseva reimplaciate per le moderne Turchia.

 Geologia 

Le roccas componente le fundo del Mar Egee es principalmente de calcari, ben que frequentemente alte alterate per activitate vulcanic que ha agitate le region in tempores geologic relativemente recente. De particular interesse es le sedimentos riccamente colorate in le region del insulas de Santorini e Milos, in le sud del Mar Egee. Notabile citates in le costa del Mar Egee include Athenas, Thessalonica, Volos, Kavala e Heraklion in Grecia, e İzmir e Bodrum in Turchia. Le aqua subterranee del Mar Egee ha un alte salinitate que face pensar que le terra esserea infertile a causa del region vulcanic, ma illo ha un equilibrio con su structura de contento de terra, que lo rende capace de fomentar culturas fertile in terra que sembla infertile.

 Disputas territorial 

Multe questiones concernente le soveranitate in le Mar Egee es disputate inter Grecia e Turchia. Le disputa del Mar Egee ha un grande effecto sur le relationes inter Grecia e Turchia desde le annos 1970. Questiones include le delimitation de aquas territorial, spatio aeree national, zonas economic exclusive e regiones de information de volo.

Categoria:Mares